text: El clàssic d'aquesta nit: un partit vital per a tots dos equips El clàssic d'aquesta nit: un partit vital per a tots dos equips – Món Esport
  El clàssic d'aquesta nit: un partit vital per a tots dos equips
  Barça i Madrid s'enfronten en el moment més important del curs per a tots dos conjunts
  Messi i Piqué celebren la remuntada contra el Sevilla | FC Barcelona
  Joan Vera Abril 10, 2021 1:31 pm
  Arriba el moment clau de la temporada. Pel Barça, el partit davant el seu màxim rival d'aquesta nit pot significar l'últim punt d'inflexió d'una temporada especialment atípica. Els blaugranes visiten Valdebebas per disputar un matx en el qual hi ha molt a guanyar, i també molt a perdre. El resultat que se'n derivi acabarà definint, molt possiblement, el balanç final de curs.
  El millor dels escenaris, no cal ni dir-ho. En cas que els homes de Koeman sumessin els tres punts a Valdebebas, se situarien a 5 punts de distància del Madrid. De fet, a l'espera del partit de l'Atlètic de demà, els blaugranes es col·locarien de forma provisional com a líders de primera divisió. De retruc, els blancs, jugant encara la màxima competició europea, veurien força reduïdes les seves possibilitats d'aconseguir el títol.
  Les taules són un resultat molt factible en un clàssic. En aquest cas, la distància entre Barça i Madrid no es veuria alterada, i actualment tots dos equips estan separats per dos punts. Això sí, si l'Atlètic sumés una victòria en aquest context, es distanciaria fins als tres punts. En tot cas, el Barça seguiria depenent d'ell mateix per guanyar la Lliga.
  Pels blaugranes, sortir amb zero punts de Valdebebas significaria veure's superats pel Reial Madrid en la classificació i, a més a més, deixar de dependre d'ells mateixos per guanyar el campionat de Lliga. A part, el Madrid posaria pressió a l'Atlètic, que ja no tindria pràcticament marge per l'error en el que queda de competició.